b'\n_START_ARTICLE_\nHidroelektrana Jaruga\n_START_PARAGRAPH_\nHidroelektrana Jaruga ili HE Jaruga je druga najstarija hidroelektrana u svijetu i prva u Europi. Sagra\xc4\x91ena je ispod slapa Skradinskog buka na rijeci Krki (danas unutar Nacionalnog parka Krka)._NEWLINE_Dana 28. kolovoza 1895., samo dva dana nakon prve hidroelektrane na slapovima Niagare pu\xc5\xa1ten je u pogon prvi hrvatski te jedan od prvih svjetskih elektroenergetskih sustava: Hidroelektrana "Krka" - \xc5\xa0ibenik. Nakon HE Krke (kasnije nazvane Jaruga I) 1905. godine gradi se mnogo ve\xc4\x87a hidroelektrana Jaruga II. 1903. izgra\xc4\x91ena je druga HE Jaruga neposredno kraj prve, te je time prva dobila naziv HE Jaruga 1, a druga HE Jaruga 2. HE Jaruga 2 je imala ve\xc4\x87i broj obnavljanja tokom svoga pogona, i to 1916., 1937., 1970. i 1995., ali je sam na\xc4\x8din rada ostao isti.\n_START_SECTION_\nPovijest gradnje\n_START_PARAGRAPH_\nNajvi\xc5\xa1e zaslugom Nikole Tesle je upravo na prostoru Hrvatske sagra\xc4\x91ena prva europska hidroelektrana. Pu\xc5\xa1tena je u promet dva dana nakon \xc5\xa1to je prema patentima Nikole Tesle pu\xc5\xa1tena prva svjetska hidroelektrana na slapovima Niagare. Ispod slapa Skradinskog buka je sagra\xc4\x91ena turbina, dva generatora (42 Hz, 550 kW) i transformator koje je izradilo ma\xc4\x91arsko poduze\xc4\x87e Ganz. Sagra\xc4\x91en je i 11,5 km dug dalekovod na drvenim stupovima do obli\xc5\xbenjeg \xc5\xa0ibenika, te je \xc5\xa0ibenik bio prvi grad u svijetu koji je dobio izmjeni\xc4\x8dnu elektri\xc4\x8dnu struju za svoja postrojenja. Tri godine kasnije su po\xc4\x8deli radovi na pro\xc5\xa1irenju i modernizaciji hidroelektrane. Nova hidroelektrana HE Jaruga 2 je sagra\xc4\x91ena 1903. i radi do danas.\n_START_SECTION_\nHidroelektrana Jaruga 2\n_START_PARAGRAPH_\nHidroelektrana Jaruga 2 je zadnja hidroelektrana na podru\xc4\x8dju sliva rijeke Krke. Koristi konstruktivni pad vode od otprilike 26 metara, koji je dio prirodnog pada koji iznosi 45 metara, a odnosi se na vodopad Skradinski Buk. Uzvodno od vodopada nalazi se Visova\xc4\x8dko jezero, a nizvodno su jezera Krka i Prokljansko, na koje utje\xc4\x8de i morska voda. Hidroelektrana Jaruga 2 je tipi\xc4\x8dna derivacijska hidroelektrana kod koje ne postoji mogu\xc4\x87nost regulacije vode. _NEWLINE_Sustav Hidroelektrane Jaruga uklju\xc4\x8duje odvojeni dovodni kanal u me\xc4\x91i malog zatvorenog dijela Krke, na podru\xc4\x8dju vodopada Skradinski Buk. Preljev brane se nalazi negdje na polovini vodopada na otprilike 25,3 metara visine. Sama dovodna gra\xc4\x91evina se sastoji od sedrenog tunela koji ima gravitacijski tok, betonskog kanala sa skoro okomitim stranicama, koji vodi u spremnik vode, te dva regulatora protoka vode (tla\xc4\x8dni cjevovod) koji vode do vodnih turbina, uz naravno sve potrebne ventile. Duljina sedrenog tunela je 82,7 metara, betonskog kanala 78 metara, a tla\xc4\x8dnog cjevovoda 28 metara. Strojarnica je velika zgrada od opeke, visine 14 metara i dimenzija 13 x 35 metara i u njoj se nalaze dvije Francis turbine \xc4\x8dija je pojedina\xc4\x8dna snaga 3,6 MW (ukupna snaga 7,2 MW), a pojedina\xc4\x8dni protok 15,5 m\xc2\xb3/s (ukupni volumni protok 31 m\xc2\xb3/s). Generatori su snaga 4 MVA, te su isto kao i vodne turbine proizvedeni 1937. Vodne turbine su od austrijskog Voitha, a generatore je prvo napravio Ganz jo\xc5\xa1 1903., ali su 1937. pri obnovi hidroelektrane uzeti generatori od Kon\xc4\x8dara. Prosje\xc4\x8dna godi\xc5\xa1nja proizvodnja je 28 GWh elektri\xc4\x8dne energije, 2009. je proizvedeno 34,3 GWh, a rekord je postavljen davne 1974. kada je proizvedeno \xc4\x8dak 41 GWh elektri\xc4\x8dne energije.'